久旱得雨連陰彌旬農者云復宜得數日晴作二龍行
作者：黎廷瑞
朝代：宋

paragraphs: 赤龍推車出暘谷，欲將燭光燒却珊瑚屋。
黑龍奮怒起天池，欲倒海水浸却扶桑枝。
黔黎代爲黑龍訴，帝命赤龍且回馭。
已欣膏澤沃焦塵，復畏連陰起寒霧。
地裂不補難望秋，天漏不補亦可憂。
我願二龍行天各一日，水火停齊萬寶畢。